A Bizottság 2772/2000/EK rendelete

(2000. december 18.)

az egyes csontozott marhahúsokra nyújtott különleges export-visszatérítésekre vonatkozó feltételek megállapításáról szóló 1964/82/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 33. cikke (12) bekezdésére,

mivel:

(1) A legutóbb az 1470/2000/EK rendelettel [2] módosított 1964/82/EGK bizottsági rendelet [3] megállapítja a hímivarú szarvasmarhafélék kicsontozott húsának egyes darabjaira nyújtott különleges export-visszatérítésekre vonatkozó feltételeket.

(2) A jelenlegi szabályok megkövetelik, hogy a filé kivételével a hátulsó negyedek kicsontozásával előállított valamennyi darabot exportálni kell. A piac általános alakulásával összhangban azonban a Közösségen belüli kedvezőbb árak elérése céljából a hátulsó negyedekből származó egyéb darabokra is ki kell terjeszteni a filére vonatkozó azon lehetőséget, hogy azt ne exportálják, anélkül, hogy ezáltal a közösségi piac szabaddá tételének célja veszélybe kerülne.

(3) Mivel a különleges visszatérítés értéke megfelel a hátulsó negyedekből nyert valamennyi darabra vonatkozó támogatás átlagos szintjének, az arról való döntés, hogy a hátulsó negyed egyes darabjait nem exportálják azt jelenti, hogy a visszatérítést ki kell igazítani, amely kiigazításnak az összegét a leginkább érintett darabok értékére történő hivatkozással számítják ki.

(4) A szövegben szereplő néhány pontot magyarázattal szükséges ellátni, illetve egyéb technikai adatok frissítésre szorulnak, különösen azért, hogy a legutóbb a 604/98/EK rendelettel [4] módosított, a mezőgazdasági termékekre vonatkozó export-visszatérítési rendszer alkalmazásának közös részletes szabályai megállapításáról szóló, 1987. november 27-i 3665/87/EGK bizottsági rendeletre [5] vonatkozó hivatkozások helyébe a rendeletet felváltó, az 1557/2000/EK rendelettel [6] módosított 800/1999/EK bizottsági rendeletre [7] történő hivatkozások lépjenek.

(5) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

Az 1964/82/EGK rendelet a következőképpen módosul:

1. A 2. cikk (1) bekezdésének utolsó mondatát el kell hagyni.

2. Az 5. cikk helyébe a következő rendelkezés lép:

"5. cikk

(1) A Közösségből történő kivitelre, a 800/1999/EK bizottsági rendelet [8] 36. cikkében említett szállításokra vagy az 565/80/EGK rendelet 5. cikkében előírt eljárás hatálya alá vont termékekre a kiviteli vámalakiságokat abban a tagállamban kell elvégezni, amelyben a 2. cikkben említett nyilatkozatot elfogadják.

(2) A vámhatóságok a "kicsontozotthús-bizonyítvány" 11. rovatába bejegyzik a 800/1999/EK rendelet 5. cikkének (4) bekezdésében említett nyilatkozatok referenciaszámát és időpontját.

Ha az 565/80/EGK rendelet 5. cikkében előírt rendelkezést alkalmazzák, a vámhatóságok a 800/1999/EK rendelet 26. cikkének (2) bekezdésében előírt kifizetési nyilatkozatok referenciaszámát és időpontját jegyzik be.

Szükség esetén ezeket az adatokat a bizonyítvány hátoldalára jegyezhetik be, amit a vámhatóságok hitelesíthetnek.

(3) Az exportra szánt darabok vámalakiságainak elvégzését követően a "kicsontozotthús-bizonyítványt" közigazgatási úton elküldik az export-visszatérítések kifizetéséért felelős hivatalnak."

3. A 6. cikk helyébe a következő szöveg lép:

"6. cikk

(1) A vis maior eseteit kivéve a különleges visszatérítések nyújtását olyan darabok teljes mennyiségének exportjához kötik, amelyeket a 2. cikk (3) bekezdésével összhangban lévő felügyelet alatt végzett kicsontozással állítottak elő, és azokat feltüntették a 4. cikk (1) bekezdésében előírt bizonyítványban, illetve bizonyítványokban.

(2) A piaci szereplők számára azonban engedélyezett, hogy ne exportálják a hátulsó negyedek kicsontozásával előállított teljes mennyiséget.

Ha az exportálandó mennyiség a 2. cikk (3) bekezdésével összhangban lévő felügyelet alatt végzett kicsontozással előállított részek teljes tömegének legalább 95 %-át eléri, a különleges visszatérítést ki kell fizetni.

Ha az exportálandó mennyiség a kicsontozással előállított részek teljes tömegének kevesebb, mint 95 %-át, de legalább 85 %-át teszi ki, a kifizetendő különleges visszatérítést csökkenteni kell.

Arról az összegről, amellyel az érték csökkentendő, akkor döntenek, amikor az érintett visszatérítési értéket meghatározzák vagy megváltoztatják. Ezt különösen azon különböző darabok értéke alapján kell meghatározni, amelyek valószínűleg a közösségi piacon maradnak.

(3) Csontot, hosszú inat, porcogót, zsírt és a kicsontozásból származó egyéb maradékot forgalomba lehet hozni a Közösségen belül.

(4) A (2) bekezdésben előírt lehetőségek egyikét igénybe venni kívánó piaci szereplőknek erről említést kell tenniük a 2. cikk (1) bekezdésében előírtak szerinti nyilatkozataikban.

Emellett a 4. cikk (1) bekezdésében előírt bizonyítványnak, illetve bizonyítványoknak tartalmazniuk kell a következőket:

- a 4. rovatban a kicsontozással előállított részek teljes nettó tömege, és szükség esetén a következő igazolás:

- "Az 1964/82/EGK rendelet 6. cikke (2) bekezdésének alkalmazása – 95 % választható,"

vagy

- "Az 1964/82/EGK rendelet 6. cikke (2) bekezdésének alkalmazása – 85 % választható,"

- a 6. rovatban az exportálandó nettó tömeg.

A tagállamok kicsontozási műveletenként kettőre korlátozhatják a darabok típusainak számát, amelyek tekintetében a piaci szereplők úgy határozhatnak, hogy azokat nem exportálják.

(5) Ha az exportált mennyiség kevesebb, mint a 4. cikk (1) bekezdésében előírt bizonyítvány, illetve bizonyítványok 6. rovatában feltüntetett tömeg, a különleges visszatérítést csökkenteni kell. A százalékos csökkentés:

- a tömegbeli százalékos eltérés ötszöröse, ha az exportált és a 4. cikk (1) bekezdésében előírt bizonyítvány, illetve bizonyítványok 6. rovatában feltüntetett tömeg közötti eltérésről megállapítják, hogy nem haladja meg a 10 %-ot,

- egyéb esetekben, az adott esetben a 020130009100 vagy a 020130009120 KN-kód alá tartozó termékekre vonatkozó, a kiviteli engedély – amelynek alapján a 800/1999/EK rendelet 5. cikkének (1) bekezdésében vagy 26. cikkének (1) bekezdésében említett vámkezelést elvégezték – 21. rovatában megadott időpontban alkalmazandó visszatérítés értékének 80 %-a.

A 800/1999/EK rendelet 51. cikke (1) bekezdésének a) pontjában előírt büntetést nem kell alkalmazni az e bekezdés hatálya alá tartozó esetekben."

4. A szöveg a következő cikkel egészül ki:

"9. cikk

A 4. cikk (1) bekezdésében előírtak szerint az illetékes hatóságok által minden negyedévben aláírt és a hátulsó negyedekből előállított kicsontozott darabokra vonatkozó bizonyítványok tekintetében a tagállamok minden negyedévet követő második hónapban közlik a következő adatokat:

- a 6. cikk (1) bekezdésében előírtak szerinti esetek alá tartozó bizonyítványokban feltüntetett teljes nettó tömeg,

- a 6. cikk (2) bekezdésében előírtak szerinti esetek alá tartozó bizonyítványokban feltüntetett teljes nettó tömeg – 95 % választható,

- a 6. cikk (2) bekezdésében előírtak szerinti esetek alá tartozó bizonyítványokban feltüntetett teljes nettó tömeg – 85 % választható."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet azon műveletekre kell alkalmazni, amelyek a 2001. január 15-től bemutatott, a 2. cikk (1) bekezdésében előírtak szerinti nyilatkozatok hatálya alá tartoznak.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. december 18-án.

a Bizottság részéről

Franz Fischler

a Bizottság tagja

[1] HL L 160., 1999.6.26., 21. o.

[2] HL L 165., 2000.7.6., 16. o.

[3] HL L 212., 1982.7.21., 48. o.

[4] HL L 80., 1998.3.18., 19. o.

[5] HL L 351., 1987.12.14., 1. o.

[6] HL L 179., 2000.7.18., 6. o.

[7] HL L 102., 1999.4.17., 11. o.

[8] HL L 102., 1999.4.17., 11. o.

--------------------------------------------------